題王亦顔清心閣
作者：王之道
朝代：宋

paragraphs: 湖光浩無際，遠與列岫并。
風澄烟霧開，炯若鏡面平。
高人對萬變，寸田常默耕。
擾擾亦何爲，豈容方寸攖。
有時鑒湖光，愛其静而明。
那知水是物，心清物還清。
徘徊不忍去，傑閣指顧成。
閣成何所喜，畫棟連朱甍。
大江西南來，群山東北橫。
江山不待招，宛轉趨簷楹。
諏度多暇日，登臨有餘情。
論文一樽酒，對客手自傾。
酒闌復徜徉，觀書弄潁泓。
使人之意消，鄙吝何由萌。
嗟予頑鈍姿，栖栖亦勞生。
從今事疏瀹，永守清心盟。